Kasano nga Isuro Dagiti Nagannak ti Annakda Maipapan iti Sekso?
Sungbat ti Biblia
Asino ti rumbeng a mangisuro kadagiti ubbing ti maipapan iti sekso? Imparebbeng ti Biblia dayta a responsabilidad kadagiti nagannak, ken adu kadakuada ti natulongan kadagiti sumaganad a singasing:
Dikay mabain. Prangka ti Biblia maipapan iti sekso ken mabagbagi. Kinuna ti Dios iti nasion ti Israel a masapul a maisuro dagita kadagiti “ubbing.” (Deuteronomio 31:12; Levitico 15:
2, 16- 19) Mabalinyo ti agusar iti nadayaw a sasao a saanyo nga ibilang a nakababain ti sekso wenno pribado a paspaset ti bagi.
In-inut ti panangisurom. Imbes a pampaminsanem nga isuro ti maipapan iti sekso no dandanin madanon dagiti annakmo ti kinabaro wenno kinabalasang, in-inut nga isurom dayta no maawatanen ti anakmo.—1 Corinto 13:11.
Isurom dagiti moral a pagalagadan. Mabalin nga isuroda kadagiti ubbing idiay eskuelaan ti maipapan iti sekso. Ngem iparparegta ti Biblia kadagiti nagannak nga isuroda dagiti annakda maipapan iti pribado a paspaset ti bagi ken ti umiso a kababalin maipapan iti seks.—Proverbio 5:
1- 23.
Umimdengka iti anakmo. Dika agunget a dagus wenno nalabes ti reaksionmo no agsaludsod ti anakmo maipapan iti sekso. Imbes ketdi, agbalinka a “nasiglat no iti panagdengngeg, nainayad no iti panagsao.”—Santiago 1:19.
No kasanom a salakniban ti anakmo kadagiti mananggundaway
Ammuem a mismo. Ammuem no kasano nga agtignay dagiti kadawyan a mananggundaway.—Proverbio 18:15; kitaem ti kapitulo 32 ti libro a Dagiti Saludsod nga Iyimtuod ti Agtutubo—Dagiti Sungbat nga Epektibo, Tomo 1.
Maseknanka iti kasasaad ti anakmo. Dimo basta ipaaywan ti anakmo no dimo ammo a mapagtalkan dayta a tao ken dimo ipalubos a “mabaybay-an” ti anakmo.—Proverbio 29:15.
Isurom ti umiso a panagtulnog. Masapul a sursuruen dagiti annak a pagtulnogan dagiti nagannak kadakuada. (Colosas 3:
20) Ngem no isurom ti anakmo a kanayon nga agtulnog iti uray asino a nataengan, pagbalinem a biktima ti panangabuso. Mabalin nga isuro dagiti Kristiano a nagannak kadagiti annakda, “No adda mangibaga kenka nga aramidem ti kagura ti Dios, saanmo a tungtungpalen.”—Aramid 5:29.
Isurom ti simple a pamay-an ti panagannad. Tulongam ti anakmo no ania ti aramidenna no adda manggundaway kenkuana no awanka. Idemostram iti anakmo no ania ti aramidenna tapno natured a mangibaga iti “Isardengmo, ta no saan ipulongka!” sa pumanaw a dagus. Masapul a “maulit-ulit nga ibagam iti anakmo” ta nalakana laeng a malipatan dayta.—Deuteronomio 6:7, Contemporary English Version.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn